Christoff Becker gaan weer parool vra | Maroela Media
"Die departement het opponerende dokumente ingedien by die hof," het Manelisi Wolela, woordvoerder van die departement, gesê. Becker is in April van die Kgosi Mampuru-gevangenis in Pretoria na die Kokstad-gevangenis in KwaZulu-Natal oorgeplaas weens wangedrag.
Dit het gevolg nadat daar 'n selfoon in Becker se sel gevind is tydens 'n klopjag. Becker en Frikkie du Preez is in Februarie weer in hegtenis geneem nadat hulle vroeër op parool vrygelaat is. Hulle arrestasie het gevolg nadat daar 'n video aan die lig gekom het van waar hulle glo partytjie gehou het in hul tronksel.
Beeld het Woensdag berig dat Becker se aansoek Vrydag in die hooggeregshof in Pretoria aangehoor sal word. Becker voer in hofdokumente aan dat sy arrestasie in Februarie vir onnodige redes was. Hy beweer hy was op 16 Februarie tuis toe 'n artikel oor hom en Du Preez wat glo drank misbruik het in Rapport verskyn het. Die artikel het gehandel oor die video wat uitgelek het.
Becker ontken in hofdokumente dat daar alkohol by die partytjie gebruik is. Hy sê die foto's van Johnnie Walker en J&B wat in die video gesien kan word, was slegs foto's op 'n rekenaarskerm. Becker versoek dat die paroolraad se besluit om sy paroolvrylating terug te trek, tersyde gestel word. Hy eis dat hy weer op dieselfde voorwaardes as in Februarie vrygelaat word.
Becker vra ook dat sy arrestasie en aanhouding onregmatig verklaar word en dat die departement sy regskostes moet betaal.